## Carlos Mazón anuncia que modificarà la Llei d’ordenació del territori, urbanisme i paisatge per a simplificar els tràmits burocràtics i agilitzar la construcció de nous habitatges

*** El president de la Generalitat ha mantingut una reunió, al Palau de la Generalitat, amb l’alcaldessa de València, María José Catalá
* La modificació de la llei pal·liarà la situació de paralització en la qual es troben les llicències, que afecta tots els ajuntaments de la Comunitat Valenciana
* Acorden formar “un front comú” per a defensar el soterrament de les vies de Serrería i sol·liciten una reunió amb el Ministeri per a defensar aquesta inversió
* Aposten per transformar l’edifici de Correus en un “espai obert a la ciutadania” que narre la història de les Falles i les tradicions valencianes**

El president de la Generalitat, Carlos Mazón, ha anunciat que la Generalitat modificarà de la Llei d’ordenació del territori, urbanisme i paisatge (LOTUP) amb l’objectiu d’agilitzar i simplificar els tràmits burocràtics per a la construcció de nous habitatges a la Comunitat Valenciana.

Així ho ha avançat el president, després de la reunió que ha mantingut aquest dimarts, al Palau de la Generalitat, amb l’alcaldessa de València, María José Catalá, en la qual han acordat que el Consell modificarà l’article 238 de la LOTUP i introduirà la figura de la “declaració responsable” per a agilitzar les llicències per a la construcció de nous habitatges sobre la base dels projectes bàsics.

Segons ha explicat, es tracta d’una iniciativa de l’alcaldessa de València, en representació de tots els ajuntaments de la Comunitat Valenciana, que “compta amb tot el suport del Consell” i suposa una “activació de l’economia i una acceleració de la inversió a la ciutat de València i en la resta dels ajuntaments de la Comunitat”.  
   
En aquest sentit, Mazón ha indicat que aquest canvi es concretarà en la Llei d’acompanyament dels pressupostos de la Generalitat de 2024 i servirà per a pal·liar la situació de paralització en la qual es troben les llicències de construcció de nous habitatges, que afecta tots els ajuntaments de la Comunitat Valenciana.  
   
El president ha assenyalat que “la burocràcia excessiva i la paràlisi actual” afecta la construcció de més de 1.600 habitatges a la ciutat de València, pel fet que els tràmits per a obtindre llicències bàsiques “es demoren un màxim de dos anys”.  
   
Sobre aquest tema, ha subratllat que, amb aquest canvi en la normativa, “els terminis es reduiran a 5 o 6 setmanes” i també es donarà resposta a la necessitat residencial ciutadana gràcies a l’“activació del mercat de l’habitatge i la millora de l’oferta”.  
**Soterrament de les vies de Serrería**  
   
Durant la seua intervenció, el cap del Consell ha informat que en la reunió amb María José Catalá s’han abordat “molts reptes pendents i deures heretats”, un dels quals és el “soterrament de les vies de Serrería”.  
   
Sobre aquest tema, l’alcaldessa de València ha recordat que aquesta actuació “és un dels grans projectes per a la ciutat”, perquè consisteix a “portar la ciutat a la mar per una via verda” que es crearà a través de la prolongació del passeig de l’Albereda i la culminació de les accions en l’antic llit del riu Túria.  
   
No obstant això, Catalá ha informat que, a través del Consell de Transparència, ha conegut que el Govern ha suspés el contracte de l’estudi informatiu, “sobre la qual cosa no s’havia informat la ciutadania”. Per això, ha demanat al president “formar un front comú per a defensar aquest projecte, ja que el Govern està finançant el soterrament de l’àrea metropolitana de Barcelona i ací a València suspenen el contracte de l’estudi informatiu sense dir res”. Per això, sol·licitarem una reunió al Ministeri de Transports “per a demandar aquesta infraestructura tan bàsica i important per a la ciutat”, ha indicat Catalá.    
   
En aquest sentit, Carlos Mazón ha traslladat a l’alcaldessa el seu suport per a “oxigenar” l’eixida de la ciutat i ha ratificat el compromís del Consell per a crear “un nou paradigma urbanístic a València”.  
   
Així mateix, ha apel·lat a l’impuls del municipalisme a la Comunitat Valenciana i ha subratllat que “tenim molt a avançar, coordinar i compartir”.

**Edifici de Correus**

El president també ha informat que en la reunió s’ha tractat el nou ús que tindrà l’edifici de Correus, adquirit recentment per la Generalitat. En concret, Mazón ha assenyalat que han convingut que aquest espai es transformarà en un edifici obert a la ciutadania en el qual tinguen cabuda les Falles i les tradicions valencianes.  
   
“És un objectiu compartit entre la Generalitat i l’Ajuntament”, ha assegurat el president, al mateix temps que ha indicat que totes dues administracions col·laboraran per a aconseguir “l’ús i el gaudi d’aquest edifici per part de tots els valencians i valencianes i de tots els visitants que es vulguen acostar a les tradicions de la Comunitat Valenciana”.  
   
L’alcaldessa María José Catalá ha destacat que “volem fer un projecte de qualitat, que es posicione a escala nacional i internacional i narre la història de les Falles de València, a través de les noves tecnologies i la digitalització”.

Tots dos dirigents han mostrat el seu agraïment i han coincidit a traslladar “l’estreta relació de col·laboració, lleialtat i futur entre la Generalitat i l’Ajuntament”, que “farà possible que molts projectes pendents siguen una realitat”, segons han indicat.  
   
Cal destacar que el president de la Generalitat, Carlos Mazón, s’està reunint, en menys de quinze dies, amb els alcaldes dels cinc ajuntaments amb més població de la Comunitat Valenciana, i està previst que el mes de setembre mantinga trobades amb els presidents de les tres diputacions provincials.

Fecha: 01/08/2023